<classify> RAIS Mstaafu wa Serikali ya Awamu ya Nne, Jakaya Kikwete leo anamwakilisha Rais John Magufuli katika sherehe za kuapishwa kwa Rais Emmerson Mnangagwa wa Zimbabwe, kwenye Uwanja wa Michezo wa Taifa, Harare.Kwa mujibu wa taarifa ya Ikulu iliyotolewa jana Chato mkoani Geita, Rais mstaafu Kikwete atamwakilisha katika sherehe za uapisho wa Rais Mteule wa Jamhuri ya Zimbabwe, Mnangagwa leo.Taarifa ya Ikulu ilieleza kuwa Kikwete amefuatana na Makamu Mwenyekiti wa Chama Cha Mapinduzi Bara, Philip Mangula na Mwenyekiti wa Taifa wa chama cha UDP, John Cheyo.Rais Mnangagwa ataapishwa leo kuongoza Zimbabwe baada ya kushinda katika Uchaguzi Mkuu uliofanyika Julai 30, mwaka huu, akiwa anapokea kijiti kutoka kwa aliyekuwa Rais wa nchi hiyo, Robert Mugabe.Juzi, Mahakama ya Katiba Zimbabwe ilimtangaza rasmi Mnangagwa kuwa rais halali na kutupilia mbali madai ya kupinga matokeo ya ushindi wake, yaliyofunguliwa na Chama cha Movement for Democratic Change MDC.Hukumu hiyo ilitolewa na Jaji Mkuu wa nchi hiyo, Luke Malaba ambaye alisema hakuna ushahidi wa kutosha kupinga matokeo hayo, hivyo ushindi wa Rais Mnangagwa ni halali.Mahakama hiyo ilisikiliza kesi hiyo iliyofunguliwa na aliyekuwa mgombea urais wa MDC, Nelson Chamisa baada ya Mnangagwa kushinda kwenye Uchaguzi Mkuu huo wa mwezi Julai.Katika uchaguzi huo, Mnangagwa aligombea urais kupitia chama tawala cha ZANU-PF na alishinda kwa kupata asilimia 50.8 ya kura halali zilizopigwa.  <topic>: KITAIFA 